Dovhun, Peter, dočasne poverený minister hospodárstva SR (2023-06-20):
Ďakujem veľmi pekne. Vážený pán predseda, vážené pani poslankyne, vážení páni poslanci, vládny návrh zákona o ochrane spotrebiteľa a o zmene a doplnení niektorých zákonov predstavuje revíziu spotrebiteľského práva v Slovenskej republike, dopĺňa transpozíciu troch nových smerníc Európskej únie o ochrane spotrebiteľa, reaguje na vývoj v oblasti digitalizácie. Cieľom návrhu zákona je zabezpečiť ochranu práv spotrebiteľov. Súčasná úprava sa dopĺňa o prostriedky nápravy, ak sa spotrebiteľ stane obeťou nekalých obchodných praktík, posilňuje sa transparentnosť pri nakupovaní na online trhoch, ochrana pri nevyžiadaných návštevách v domácnostiach spotrebiteľov, pred falošnými spotrebiteľskými recenziami alebo pred umelým navyšovaním cien pred zľavovými akciami a výpredajmi. Návrh zákona má cez inštitúty tzv. druhej šance motivovať obchodníkov, aby spory so spotrebiteľmi riešili predovšetkým dohodou. Obchodníci, ktorí dobrovoľne alebo v spolupráci s orgánmi dohľadu ukončia porušovanie právnych predpisov, nebudú dodatočne sankcionovaní zo strany štátu, ak vykonajú nápravu v prospech poškodených spotrebiteľov. Vďaka druhej šanci spotrebitelia rýchlejšie dosiahnu nápravu a odškodnenie bez potreby správnych a súdnych konaní. Zároveň sa vypúšťajú viaceré povinnosti obchodníkov, ktoré nemajú základ v práve Európskej únie a predstavujú neopodstatnený tzv. goldplating. Chcel by som, vážené panie poslankyne, vážení páni poslanci, chcel by som sa vám poďakovať za konštruktívne diskusie po prvom čítaní a vo výboroch Národnej rady Slovenskej republiky. Najviac diskutovanou otázkou bola právna úprava reklamácií. Verím, že sa nám spoločne podarilo nájsť riešenia, ktoré ešte viac posilnia právnu istotu spotrebiteľa. V zmysle pozmeňujúceho návrhu gestorského výboru sa konkretizuje tzv. primeraná lehota na vybavenie reklamácie, ktorú zavádzajú nové smernice Európskej únie, pričom sa nadväzuje na súčasnú 30-dňovú lehotu. Druhým diskutovaným problémom bola nezávislosť a nestrannosť odborných posúdení vád, ktoré sú rozhodujúce, ak obchodník odmieta svoju zodpovednosť za vady. Ak osobu, ktorá má vydať odborné posúdenie, vyberá a platí výlučne obchodník, oslabuje sa nezávislosť a nestrannosť odborného posudku. V pozmeňujúcom návrhu sa preto dopĺňa nové právo spotrebiteľov brániť sa proti neuznanej reklamácii vlastným znaleckým posudkom alebo stanoviskom akreditovanej skúšobne, po predložení ktorého obchodník nebude môcť reklamáciu opakovane zamietnuť a súčasne bude povinný preplatiť spotrebiteľovi náhrady i náklady na odborné posúdenie. Druhou možnosťou pre spotrebiteľa bude brá... bude obrátiť sa v prípade sporu z reklamácie na subjekt alternatívneho riešenia spotrebiteľských sporov, ktorým je napr. Slovenská obchodná inšpekcia alebo spotrebiteľské organizácie. Ak sa spotrebiteľ a obchodník nedohodnú na osobe, ktorú požiadajú o odborné vyjadrenie, bude ju môcť vybrať subjekt ARS, čiže alternatívne riešenie spotrebiteľských sporov. Náklady na odborné vyjadrenie by mal v tomto prípade znášať primárne obchodník. Ak sa však odborné vyjadrenie preukáže... ak však odborné vyjadrenie preukáže zodpovednosť spotrebiteľa za vadu, bude si môcť obchodník voči spotrebiteľovi uplatniť nárok na náhradu nákladov, ktoré mu vznikli. Návrh nového zákona o ochrane spotrebiteľa má pozitívne aj negatívne vplyvy na podnikateľské prostredie, pozitívne sociálne vplyvy a negatívne vplyvy na rozpočet verejnej správy. Návrh zákona nemá vplyvy na životné prostredie, informatizáciu, služby verejnej správy pre občana ani na manželstvo, rodičovstvo a rodinu. Vážený pán predseda, vážené pani poslankyne, vážení páni poslanci, dovoľujem si vás požiadať o podporu predloženého vládneho návrhu. Ďakujem veľmi pekne za pozornosť.